Mi capite di zirâ par Udin in biciclete, ogni tant.
Disin no masse, anzit, mi capitave, fin chê altre dì, di lâ dal parchegjo Moretti fin in vie Zanon.
Sì, propit la tant cjacarade vie che e àn tornade a fâ cumò.
Lassin stâ il fat che dute Udin e je une citât che no je fate par lis pistis ciclabilis a mancul di rindisi cont che a) al è bisugne di intervents fuarts, e no strissis par tiere e fiorierîs volants b) la convivence machinis e bicicletis no je pussibile.
Lassin stâ chest, si diseve.
Chê altre dì, no soi passât in vie Zanon ma sul viâl Ledre, par lâ dal plaçâl Cavedalis a plaçâl XXVI Lui.
Lu varês za viodût de foto e jo, che cheste strade par solit mi capite di fâle a pît, no mi jeri mai rindût cont di trop che al è ridicul meti adun une piste ciclabile e podopo interompile cui bidons des scovacis e de diferenziade!
Sì... jo capìs un pont dificil, dulà che no si podeve fâ di mancul, dulâ che par scugnî bisugne che sedi i ciclist, sedi i scovacins si adatin un pôc a fâ cualchi manovre in plui.
Ma no mi pâr che in cheste vie al mancji il puest e insome, la domande mi è vignude subite, apene che o ai riscjât di fâ il bot cuntune vecjute che e vignive di chê altre bande e che, beade, no à neancje cjalâde la strade e se no vevi i frenos a cheste ore di je e restave ben pocje.
Voaltris a disarês... sì, la vecjute e jere in cuintri sens... okay, certo, ma ce vino, di dâi la multe (ah ben i nestri simpaticons de municipâl son bogns ancje di chê ma o speri propit di no)? Posigûr! Se la siorute (e ancje jo tornant indaûr) a vès vût di seguî lis indicazions des ciclabilis (a dî pôc stranis, jessint che 'nd è plui sens unics che intes stradis del machinis) a cheste ore e sarès vignude a cjase mê, invezit che cjasê sô!
Poben... mi soi dite, puartin pazienze. Doi porcos par sot (la siorute a mi, eh, mica contrari!) mi soi fermât a fâ le foto, e pôc dopo ce ti cjatio? Ma cjale chi ze fenomenos!
Us lassi la foto, jessint che a àn ancje vût il coragjo di porconâmi daûr ancje chescj, maraveâts che jo no fos bon di svolâ e a vês scuegnût smontâ de biciclete par lâ sù sul marcjepît... Robis che a vès di domandâi scuse jo. O stavi, insoma, cuasi par rispuindi, ma mi soi dite... ce diferenze ise jenfri cheste machine e il bidon des scovacis di prime?
Migo tante...
E alore, domandantmi inmò une volte se mi stevin cjolint pal cûl, o soi lât indevant pe mê piste ciclabile a ostacui...
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn